b'\n_START_ARTICLE_\nBiserica T\xc4\x83ierea Capului Sf\xc3\xa2ntului Ioan Botez\xc4\x83torul din Vaslui\n_START_SECTION_\nCtitorirea bisericii\n_START_PARAGRAPH_\nBiserica "Sf. Ioan" din Vaslui a fost ctitorit\xc4\x83 de domnitorul \xc8\x98tefan cel Mare (1457-1504) \xc3\xaen cadrul Cur\xc8\x9bii domne\xc8\x99ti din Vaslui, pentru a servi ca paraclis al cur\xc8\x9bii. Ea se \xc3\xaencadreaz\xc4\x83 \xc3\xaen r\xc3\xa2ndul bisericilor or\xc4\x83\xc8\x99ene\xc8\x99ti construite de voievodul moldovean, al\xc4\x83turi de Biserica Precista din Bac\xc4\x83u, Biserica Sf\xc3\xa2ntul Nicolae Domnesc din Ia\xc8\x99i, Biserica Sf\xc3\xa2ntul Ioan din Piatra Neam\xc8\x9b, Biserica Sf\xc3\xa2ntul Gheorghe din H\xc3\xa2rl\xc4\x83u \xc8\x99i Biserica Sf\xc3\xa2ntul Nicolae-Pop\xc4\x83u\xc8\x9bi din Boto\xc8\x99ani. Aceste biserici or\xc4\x83\xc8\x99ene\xc8\x99ti f\xc4\x83ceau parte din ansamblul cur\xc8\x9bilor domne\xc8\x99ti existente \xc3\xaen acele localit\xc4\x83\xc8\x9bi. \xc3\x8en timp, Curtea domneasc\xc4\x83 din Vaslui s-a risipit, r\xc4\x83m\xc3\xa2n\xc3\xa2nd din complexul cur\xc8\x9bii domne\xc8\x99ti doar biserica._NEWLINE_O lung\xc4\x83 perioad\xc4\x83 de timp s-a crezut c\xc4\x83 aceast\xc4\x83 biseric\xc4\x83 a fost construit\xc4\x83 dup\xc4\x83 B\xc4\x83t\xc4\x83lia de la Podu \xc3\x8enalt din 10 ianuarie 1475, c\xc3\xa2nd o\xc8\x99tile moldovene\xc8\x99ti ale lui \xc8\x98tefan cel Mare le-au \xc3\xaenfr\xc3\xa2nt pe cele turce\xc8\x99ti. Aceast\xc4\x83 confuzie a plecat de la letopise\xc8\x9bul lui Grigore Ureche, \xc3\xaen care cronicarul sus-men\xc8\x9bionat a scris urm\xc4\x83toarele: "\xc8\x98i \xc3\xaentr-ac\xc3\xa9ia laud\xc4\x83 \xc8\x99i bucurie au ziditu bis\xc3\xa9rica \xc3\xaen t\xc3\xa2rgu \xc3\xaen Vasluiu, d\xc3\xa2ndu laud\xc4\x83 lui Dumnezeu de biruin\xc8\x9b\xc4\x83 ce a f\xc4\x83cut." , iar Misail C\xc4\x83lug\xc4\x83rul a completat c\xc4\x83 "M\xc4\x83rg\xc3\xa2nd\xc5\xad \xc8\x98tefan vod\xc4\x83 cu o\xc8\x99tile pre apa B\xc3\xa2rladului \xc3\xaen sus, atuncea pl\xc4\x83c\xc3\xa2ndu-i locul intre B\xc3\xa2rlad \xc8\x99i intre apa Vasluiului \xc8\x99i \xc3\xaentr-aceia laud\xc4\x83 \xc8\x99i bucurie de izb\xc3\xa2nd\xc4\x83 cu n\xc4\x83roc ce au biruit pre turci \xc8\x99i pre munt\xc3\xa9ni, au \xc3\xaenceput a zidi bis\xc3\xa9rica sveti Ioan Predioice, \xc3\xaen t\xc3\xa2rg\xc5\xad \xc3\xaen Vasluiu, d\xc3\xa2nd laud\xc4\x83 lui Dumnedz\xc4\x83u de biruin\xc8\x9b\xc4\x83 ce au f\xc4\x83cut, \xc8\x99i pre urm\xc4\x83 case domne\xc8\x99ti, cum s\xc4\x83 cunosc\xc5\xad \xc8\x99i p\xc4\x83n\' \xc3\xaentr-ac\xc3\xa9\xc8\x99te vremi. \xc8\x98i odihnind\xc5\xad \xc8\x98tefan vod\xc4\x83 acolo cu o\xc8\x99tile sale \xc8\x99i r\xc3\xa2vnind\xc5\xad cu nevoin\xc8\x9b\xc4\x83 a s\xc4\x83 zidi bis\xc3\xa9reca \xc8\x99i alte lucruri ce arat\xc4\x83 c\xc4\x83 au f\xc4\x83cut mai pre urm\xc4\x83.". _NEWLINE_\xc3\x8en anul 1882, Teodor Burada a descoperit pisania bisericii \xc8\x99i a publicat pentru prima dat\xc4\x83 traducerea inscrip\xc8\x9biei.  Pisania bisericii s-a p\xc4\x83strat pe zidul vestic al edificiului, \xc3\xaentr-un chenar, av\xc3\xa2nd o inscrip\xc8\x9bie \xc3\xaen limba slavon\xc4\x83 care relateaz\xc4\x83 c\xc4\x83 acest l\xc4\x83ca\xc8\x99 de cult a fost construit \xc3\xaen mai pu\xc8\x9bin de cinci luni (27 aprilie - 20 septembrie 1490). Textul inscrip\xc8\x9biei este urm\xc4\x83torul: "Io \xc8\x98tefan Voievod, cu mila lui Dumnezeu Domn al \xc8\x9a\xc4\x83rii Moldovei, fiul lui Bogdan Voevod, a zidit acest hram cu numele T\xc4\x83ierii cinstitului cap al sf\xc3\xa2ntului \xc8\x99i sl\xc4\x83vitului prooroc, \xc3\xaenainte merg\xc4\x83tor \xc8\x99i botez\xc4\x83tor Ioan. S-a \xc3\xaenceput \xc3\xaen anul 6998 luna aprilie 27 \xc8\x99i s-a s\xc4\x83v\xc3\xa2r\xc8\x99it \xc3\xaen acela\xc8\x99i an, septembrie 20". _NEWLINE_Istoricul Gheorghe Ghib\xc4\x83nescu a emis \xc3\xaen 1926 ipoteza c\xc4\x83 aceast\xc4\x83 biseric\xc4\x83 ar fi fost construit\xc4\x83 pe locul unei alte biserici mai vechi, din lemn. El se bazeaz\xc4\x83 pe descoperirea unui morm\xc3\xa2nt foarte vechi, care nu este paralel cu zidul bisericii \xc8\x99i pe care \xc3\xael atribuie lui Iurg Coriatovici, despre care unii cronicari polonezi afirm\xc4\x83 c\xc4\x83 ar fi domnit \xc3\xaen Moldova. \xc3\x8en morm\xc3\xa2nt s-au descoperit un schelet, fragmente dintr-o hain\xc4\x83 domneasc\xc4\x83, cuie \xc8\x99i resturi putrezite ale unui sicriu de lemn. Ghib\xc4\x83nescu afirm\xc4\x83 urm\xc4\x83toarele: "\xc3\x8en adev\xc4\x83r la 1575 Biserica Sf. Ioan din Vaslui era din piatr\xc4\x83, zidit\xc4\x83 de \xc8\x98tefan cel Mare \xc3\xaen 1490; dar se vede c\xc4\x83, mai \xc3\xaenainte, fusese o alta de lemn, dup\xc4\x83 mormintele aflate acum \xc3\xaen interiorul bisericii, din care unul foarte vechi, anterior zidirii bisericii de piatr\xc4\x83, cum reiese din pozi\xc8\x9bia morm\xc3\xa2ntului a\xc8\x99ezat nu paralel cu zidul actual, ci cu vechiul perete al bisericii de lemn, care avea direc\xc8\x9bia r\xc4\x83s\xc4\x83ritului de iarn\xc4\x83".  Cercet\xc4\x83rile arheologice ulterioare au scos la iveal\xc4\x83 alte dou\xc4\x83 temelii de bisericu\xc8\x9be, pe l\xc3\xa2ng\xc4\x83 actuala biseric\xc4\x83.\n_START_SECTION_\nAvarieri \xc8\x99i refaceri\n_START_PARAGRAPH_\n\xc3\x8en cursul secolelor XVII-XVIII, biserica din Vaslui a avut mult de suferit. La marele cutremur din 1802 turla de pe naos s-a cr\xc4\x83pat de sus p\xc3\xa2n\xc4\x83 jos. Edificiul s-a d\xc4\x83r\xc3\xa2mat complet \xc3\xaen anul 1818, fiind necesar\xc4\x83 refacerea total\xc4\x83 a bisericii. _NEWLINE_Biserica domneasc\xc4\x83 din Vaslui a fost reconstruit\xc4\x83 \xc3\xaen anul 1820 cu cheltuiala cucoanei Maria Cantacuzino, v\xc4\x83duva marelui logof\xc4\x83t Costache Ghica. Lucr\xc4\x83rile de reconstruc\xc8\x9bie s-au f\xc4\x83cut dup\xc4\x83 planul ini\xc8\x9bial, fiind ad\xc4\x83ugate un pridvor \xc8\x99i un turn clopotni\xc8\x9b\xc4\x83. Nu s-a mai reconstruit turla existent\xc4\x83 anterior \xc8\x99i pe care o men\xc8\x9bionase Paul de Alep. De asemenea, s-a demantelat peretele care separa pronaosul de naos. \xc3\x8en corpul pridvorului s-au amplasat o serie de pietre profilate existente anterior \xc3\xaen zidul bisericii (probabil \xc3\xaen peretele desp\xc4\x83r\xc8\x9bitor dintre pronaos \xc8\x99i naos). Cu acest prilej, \xc3\xaen col\xc8\x9bul de sud-vest al pronaosului a fost amplasat\xc4\x83 o pisanie \xc3\xaen limba rom\xc3\xa2n\xc4\x83 cu caractere chirilice, av\xc3\xa2nd urm\xc4\x83torul cuprins: "Acest\xc5\xad sf(\xc3\xa2)nt\xc5\xad \xc8\x99i d(u)mnez\xc4\x83esc\xc5\xad l\xc4\x83ca\xc8\x99 dintru \xc3\xaenceput fiind zidit de r\xc4\x83posatul \xc3\xaentru fericirea domn \xc8\x98tefan V.V. b\xc4\x83tr\xc4\x83nul \xc8\x99i fiiul s\xc4\x83u Bogdan V.V. \xc8\x99i dup\xc4\x83 vremea r\xc4\x83s\xc4\x83pindus\xc4\x83 sau zidit\xc5\xad din\xc5\xad nou de dumneaei cucoan\xc4\x83 Mariea Cantacuzini logofiteasa, so\xc8\x9biea r\xc4\x83posatului marelui logof\xc4\x83t\xc5\xad Costachi Ghica, cu toat\xc4\x83 cheltueala dumisale, spre vecinica lor\xc5\xad pomenirea la anii de la Hristoss\xc5\xad 1820". La partea superioar\xc4\x83 a inscrip\xc8\x9biei se afl\xc4\x83 stema familiei Cantacuzino._NEWLINE_Biserica a fost reparat\xc4\x83 \xc3\xaentre anii 1889-1890 \xc8\x99i pictat\xc4\x83 \xc3\xaen fresc\xc4\x83 \xc3\xaen 1894 de c\xc4\x83tre George Ioanid, elev al pictorului Gheorghe T\xc4\x83t\xc4\x83r\xc4\x83scu.  \xc3\x8en 1908, Episcopia Hu\xc8\x99ilor cerea autorit\xc4\x83\xc8\x9bilor s\xc4\x83 aprobe restaurarea turnului clopotni\xc8\x9b\xc4\x83. Comisia Monumentelor Istorice a efectuat cercet\xc4\x83ri \xc3\xaen anul 1912 \xc3\xaen scopul restaur\xc4\x83rii bisericii, d\xc3\xa2nd jos tencuiala exterioar\xc4\x83 din anul 1820 \xc8\x99i sco\xc8\x9b\xc3\xa2ndu-se la iveal\xc4\x83 existen\xc8\x9ba c\xc4\x83r\xc4\x83mizilor, a discurilor \xc8\x99i butonilor cu smal\xc8\x9b. Lucr\xc4\x83rile de restaurare s-au efectuat \xc3\xaen perioada 1914-1928, fiind coordonate \xc3\xaen perioada 1923-1925 de arhitectul Nicolae Ghica-Bude\xc8\x99ti.  S-a demolat pridvorul ad\xc4\x83ugat la 1820, \xc3\xaen zidul s\xc4\x83u g\xc4\x83sindu-se fragmente de piatr\xc4\x83 cioplit\xc4\x83 provenind de la u\xc8\x99a principal\xc4\x83 din vremea lui \xc8\x98tefan cel Mare. Cu ajutorul acestor pietre s-a putut reconstitui u\xc8\x99a de intrare, aflat\xc4\x83 pe zidul de apus._NEWLINE_Cutremurul din 10 noiembrie 1940 a dus la degradarea picturii, care a fost reparat\xc4\x83 de zugravul Sebastian Constantinescu. Picturile au fost cur\xc4\x83\xc8\x9bate \xc3\xaen 1986. _NEWLINE_\xc3\x8en primul deceniu al secolului al XXI-lea, Biserica domneasc\xc4\x83 din Vaslui avea nevoie de lucr\xc4\x83ri de consolidare \xc8\x99i renovare. Structura sa de rezisten\xc8\x9b\xc4\x83 era afectat\xc4\x83, cupolele erau cr\xc4\x83pate, acoperi\xc8\x99ul nu prezenta siguran\xc8\x9b\xc4\x83, mobilierul era putred \xc8\x99i m\xc3\xa2ncat de carii, iar geamurile din fier aveau nevoie urgent\xc4\x83 de repara\xc8\x9bii. \xc3\x8en anul 2010 era programat s\xc4\x83 \xc3\xaenceap\xc4\x83 un amplu proiect, care urma s\xc4\x83 fie finan\xc8\x9bat cu fonduri de la Ministerul Culturii \xc8\x99i Cultelor. Acel proiect prevedea renovarea capital\xc4\x83 a cl\xc4\x83dirii bisericii \xc8\x99i amenajarea peisagistic\xc4\x83 a zonei. Lucr\xc4\x83rile de reabilitare a bisericii presupun renovarea picturilor de pe catapeteasm\xc4\x83, reabilitarea \xc8\x99i schimbarea acoperi\xc8\x99ului, consolidarea zidurilor bisericii, reabilitarea picturilor vechi de sute de ani \xc8\x99i schimbarea mobilierului.\n_START_SECTION_\nIconografie\n_START_PARAGRAPH_\n\xc3\x8en trecut, dup\xc4\x83 cum relateaz\xc4\x83 unii c\xc4\x83l\xc4\x83tori str\xc4\x83ini, Biserica "Sf. Ioan" din Vaslui a fost pictat\xc4\x83 at\xc3\xa2t \xc3\xaen interior, c\xc3\xa2t \xc8\x99i pe pere\xc8\x9bii exteriori. Pictura interioar\xc4\x83 data din vremea lui \xc8\x98tefan cel Mare, \xc3\xaen tiomp ce pictura exterioar\xc4\x83 pare a fi realizat\xc4\x83, dup\xc4\x83 toate probabilit\xc4\x83\xc8\x9bile, \xc3\xaen vremnea lui Petru Rare\xc8\x99. _NEWLINE_Un c\xc4\x83l\xc4\x83tor polonez men\xc8\x9biona \xc3\xaen anul 1636 c\xc4\x83 biserica din Vaslui este "zugr\xc4\x83vit\xc4\x83 at\xc3\xa2t \xc3\xaen interior, c\xc3\xa2t \xc8\x99i pe dinafar\xc4\x83". Aflat \xc3\xaen trecere prin Moldova ca secretar al patriarhului Macarie al Antiohiei, arhidiaconul Paul de Alep descria \xc3\xaen anul 1650 astfel pictura exterioar\xc4\x83: \xe2\x80\x9cJur \xc3\xaemprejurul bisericii sunt bol\xc8\x9bi \xc8\x99i arcuri pictate \xc8\x99i icoane ale tuturor sfin\xc8\x9bilor. La u\xc8\x99a de la intrare, pe peretele inferior e pictat\xc4\x83 scena Judec\xc4\x83\xc8\x9bii din Urm\xc4\x83, \xc3\xaen aur \xc8\x99i azur. Dup\xc4\x83 ele sunt picturi \xc3\xaen alt gen: acestea sunt figuri de turci acoperi\xc8\x9bi pe cap, cu turbane \xc8\x99i cealamale albe, cu caftane lungi \xc8\x99i verzi, t\xc3\xa2r\xc3\xa2ndu-se spre iad, cu m\xc3\xa2nicile lor largi \xc8\x99i lungi, cu \xc3\xaenvelitoarele lor de l\xc3\xa2n\xc4\x83 galben\xc4\x83.\xe2\x80\x9d.  Tot Paul de Alep men\xc8\x9bioneaz\xc4\x83 \xc8\x99i pictura mural\xc4\x83 interioar\xc4\x83, fiind impresionat \xc3\xaendeosebi de Iisus Pantocrator din cupola naosului. _NEWLINE_Biserica a fost reparat\xc4\x83 \xc3\xaentre anii 1889-1890 \xc8\x99i pictat\xc4\x83 \xc3\xaen fresc\xc4\x83 \xc3\xaen 1894 de c\xc4\x83tre George Ioanid, elev al pictorului Gheorghe T\xc4\x83t\xc4\x83r\xc4\x83scu.  Cutremurul din 10 noiembrie 1940 a dus la degradarea picturii, care a fost reparat\xc4\x83 de zugravul Sebastian Constantinescu. Picturile au fost cur\xc4\x83\xc8\x9bate \xc3\xaen 1986.\n_START_SECTION_\nMorminte \xc3\xaen curtea bisericii\n_START_PARAGRAPH_\n\xc3\x8en jurul bisericii a existat un cimitir, p\xc4\x83strat \xc3\xaen prezent doar \xc3\xaen partea de est a cur\xc8\x9bii. Cu prilejul s\xc4\x83p\xc4\x83turilor arheologice efectuate \xc3\xaen 1958 pe locul vechii cur\xc8\x9bi domne\xc8\x99ti din preajma Bisericii "Sf. Ioan" s-a descoperit o lespede funerar\xc4\x83 din anul 1515 cu urm\xc4\x83toarea inscrip\xc8\x9bie \xc3\xaen limba slavon\xc4\x83: "[...] Vornicul care a fost ucis la Vaslui mai \xc3\xaen jos de iaz \xc8\x99i a fost \xc3\xaengropat aici \xc3\xaen anul 7023, luna ianuarie [...]". _NEWLINE_Micul cimitir aflat \xc3\xaen partea de est a cur\xc8\x9bii con\xc8\x9bine c\xc3\xa2teva pietre funerare din secolele al XIX-lea \xc8\x99i al XX-lea, apar\xc8\x9bin\xc3\xa2nd fo\xc8\x99tilor proprietari \xc8\x99i mo\xc8\x99tenitori ai domeniului Ghica de la Vaslui. Dintre acestea, monumentul funerar de font\xc4\x83 al lui Pavel \xc8\x99i Elena \xc8\x98ubin, dat\xc3\xa2nd din 1854-1889, este \xc3\xaenscris \xc3\xaen Lista monumentelor istorice din anul 2015 din jude\xc8\x9bul Vaslui la num\xc4\x83rul 427, av\xc3\xa2nd codul de clasificare VS-IV-m-B-06901.  Pe monument se afl\xc4\x83 urm\xc4\x83toarea inscrip\xc8\x9bie \xc3\xaen limba rom\xc3\xa2n\xc4\x83 cu caractere chirilice: "Vecinic\xc5\xad repaus\xc5\xad lui Pavel \xc8\x98ubin, n\xc4\x83scut\xc5\xad la 13 octomvri 1795, reposat\xc5\xad la 26 august\xc5\xad 1854.".'